“ดาวฯฟิวเจอร์” ดิ่งกว่า 300 จุด รับแรงเทขายหุ้นเทคโนฯ
“ดาวฯฟิวเจอร์” ดิ่งกว่า 300 จุด จับตา "วอลล์สตรีท" ร่วงต่อ-รับแรงเทขายหุ้นเทคโนฯ หลังรัฐบาลจีนสั่งห้ามสถาบันการเงินให้บริการซื้อขายเงินคริปโต พร้อมจับตาผลประชุมเฟด
“ดาวฯฟิวเจอร์” ดิ่งกว่า 300 จุด จับตา "วอลล์สตรีท" ร่วงต่อ-รับแรงเทขายหุ้นเทคโนฯ หลังรัฐบาลจีนสั่งห้ามสถาบันการเงินให้บริการซื้อขายเงินคริปโต พร้อมจับตาผลประชุมเฟด
19 พ.ค. 2564

ดัชนีดาวโจนส์ฟิวเจอร์ร่วงลงกว่า 300 จุดในวันนี้ บ่งชี้ว่าตลาดหุ้นวอลล์สตรีทจะปรับตัวลงเป็นวันที่ 3 ในคืนนี้ ขณะที่นักลงทุนยังคงเทขายหุ้นกลุ่มเทคโนโลยี
โดย ณ เวลา 18.39 น.ตามเวลาไทย ดัชนีดาวโจนส์ฟิวเจอร์ลบ 304 จุด หรือ 0.89% สู่ระดับ 33,692 จุด
ขณะที่ดัชนีดาวโจนส์ดิ่งลงกว่า 200 จุดเมื่อคืนนี้ หลังสหรัฐเปิดเผยตัวเลขการเริ่มสร้างบ้านต่ำกว่าที่นักวิเคราะห์คาดการณ์ไว้ นอกจากนี้ ตลาดยังได้รับแรงกดดันจากการดิ่งลงอย่างหนักของหุ้นกลุ่มสื่อสาร โดยเฉพาะหุ้น AT&amp;T ซึ่งเป็นบริษัทสื่อยักษ์ใหญ่ของสหรัฐ
โดยหุ้นกลุ่มเทคโนโลยีต่างปรับตัวลงในการซื้อขายก่อนเปิดตลาดหุ้นวอลล์สตรีทในวันนี้ ส่งผลให้ดัชนี Nasdaq ร่วงลงกว่า 1%
ทั้งนี้ หุ้นกลุ่มเทคโนโลยีถูกกดดัน หลังจากที่บิตคอยน์ทรุดตัวลงต่ำกว่าระดับ 40,000 ดอลลาร์ในวันนี้ จากการที่รัฐบาลจีนสั่งห้ามไม่ให้สถาบันการเงินให้บริการใดๆ ที่เกี่ยวข้องกับธุรกรรมสกุลเงินคริปโต
ราคาหุ้นของบริษัทเทสลา ซึ่งมีรายงานว่าถือครองบิตคอยน์อยู่ถึง 2,500 ล้านดอลลาร์ ร่วงลง 2% ในการซื้อขายก่อนเปิดตลาดวันนี้
นักลงทุนจับตารายงานการประชุมนโยบายการเงินของธนาคารกลางสหรัฐ (เฟด) ประจำวันที่ 27-28 เม.ย. ซึ่งจะมีการเผยแพร่ในวันนี้ เพื่อหาสัญญาณบ่งชี้ทิศทางนโยบายอัตราดอกเบี้ยของเฟด หลังมีการเปิดเผยตัวเลขเงินเฟ้อที่พุ่งขึ้นเกินคาด
นอกจากนี้ นักลงทุนยังรอดูข้อมูลเศรษฐกิจของสหรัฐในสัปดาห์นี้ ได้แก่ จำนวนผู้ขอรับสวัสดิการว่างงานรายสัปดาห์, ดัชนีการผลิตเดือนพ.ค.จากเฟดฟิลาเดลเฟีย, ดัชนีผู้จัดการฝ่ายจัดซื้อ (PMI) ภาคการผลิตและภาคบริการขั้นต้นจากมาร์กิต และยอดขายบ้านมือสอง